Què és una CA arrel autosignada?
Una CA que no necessita que la validi una altra CA s’anomena una CA “arrel” (o “àncora”). Una CA que necessita que la validi una altra CA s’anomena una CA “intermèdia”. Per establir la confiança en una CA arrel, s’ha de fer per mitjans diferents d’un certificat. El programari del sistema del teu ordinador conté una llista d’identitats de CA arrel acceptables que han estat prequalificades per Apple. Pots afegir altres CA a aquesta llista usant l’aplicació Accés a Clauers, o te les pot afegir l’administrador.

Què és una autoritat de certificació intermèdia?
Una autoritat de certificació (CA) que necessita que la validi una altra CA s’anomena una CA intermèdia. Una CA intermèdia depèn de la CA que l’ha emès per ser vàlida, i aquesta la pot invalidar o revocar. Les CA intermèdies les utilitzen normalment les CA que les han emès per delegar-los-hi autoritat per a un subconjunt de les seves operacions, com ara per a un ús en particular o per a una classe d’usuaris. Si confies en la CA emissora, confies també en la CA intermèdia, a no ser que ho canviïs explícitament. També pots assignar confiança a una CA intermèdia sense necessitat de confiar en la CA emissora; tanmateix, això no permet fer comprovacions de validesa basades en l’autoritat de l’emissor. En crear una CA intermèdia amb l’Assistent de Certificats, hi ha d’haver present una CA arrel o intermèdia existent (amb la seva clau privada corresponent) per signar-la.

Què vol dir “Convertir aquesta CA en la CA per omissió”?
Quan s’accepten sol·licituds de signatura de certificats dels usuaris, se selecciona automàticament la CA per omissió al menú emergent d’autoritats de certificació disponibles. Si fas clic a “Convertir aquesta CA en la CA per omissió”, el nom de la CA que hagis especificat a dalt es convertirà en la CA per omissió.

Com es fa servir “Correu electrònic de:”?
Quan l’Assistent de Certificats hagi creat la teva autoritat de certificació, podràs crear un arxiu d’invitació perquè els usuaris puguin sol·licitar un certificat a la teva autoritat de certificació. L’usuari podrà fer doble clic a l’arxiu d’invitació i l’Assistent de Certificats el guiarà en el procés de sol·licitud d’un certificat. La sol·licitud del certificat s’enviarà a l’adreça de correu electrònic que proporcionis aquí.